NASA a reluat legătura cu Voyager 2. Sonda a părăsit acum doi ani sistemul solar.
Antena care comunica cu Voyager 2 a fost modernizată. Un supervizor NASA, scurtă prezentare despre antenă. Sonda se află la 17 ore-lumină de Pământ.
După o pauză de opt luni, NASA a reluat legătura cu sonda Voyager 2. Întreruperea nu a fost cauzată de o defecțiune la sistemele de comunicare ale sondei, ci de operațiuni de întreținere la singura antenă de pe Pământ,capabilă să comunice cu sonda.Antena se numește Deep Space Station 43 și e amplasată lângă capitala Australiei, Canberra. Are 48 de ani și e singura de aceste dimensiuni din emisfera sudică. Richard Stephenson, supervizorul operării antenei,de la complexul NASA, îți face o scurtă prezentare."Deci de ce ai nevoie ca să urmărești Voyager 2? De o antenă imensă. E cazul acestei antene de 70 de metri. Putem urmări și pe antenele mai mici, de 34 de metri, dar dacă vrei un semnal curat, folosești o antenă mare. În total are 8.000 de tone, 4.000 sub articulație și alte 4.000 de tone deasupra", Richard Stephenson, supervizor pentru operarea antenei.În cele opt luni de pauză, antena a fost modernizată. Lucrările de întreținere nu sunt încă finalizate, dar astronomii speră să fie gata până în februarie anul viitor. Atunci, roverul Perseverence va ajunge pe Marte. Voyager 2, lansată în 1977, a părăsit acum doi ani sistemul solar și se află la 17 ore-lumină de Pământ.